昭君祠
作者：袁燮
朝代：宋

paragraphs: 昭君天賦傾城色，何事君王未曾識。
徘徊顧影無計留，一朝遠嫁匈奴國。
匈奴風日暗飛塵，昭君絕艷驚國人。
單于駭嘆昔未覩，甘心保塞爲藩臣。
從來敗德由女美，褒妲驪姬及西子。
玉環飛燕更絕佳，遺臭千載堪咨嗟。
毛生善畫古無有，强把丹青倒妍醜。
却教尤物擯絕域，能爲君王罄忠益。
聞說昭君出塞初，朔風蕭颯吹衣裾。
聊將琵琶寄離恨，痛絕玉顔嬪老胡。
老胡死矣義當返，慷慨懷歸曾上書。
君王有詔從胡俗，慟哭薄命終穹廬。
自古佳人多命薄，亦如才士多流落。
人才有益尚疏外，佳人無補何可懟。
君不見蕭生堪猛豈不忠，君王疑信相半終不容。